2013-yili Farg‘onada bitiruvchilar biznes loyihalariga 7 mlrd so‘mlik mikrokreditlar ajratildi

2013-yili Farg‘ona viloyatida yaratilgan 93 mingdan ortiq yangi ish o‘rnining 54 mingdan ziyodi bitiruvchilar hissasiga to‘g‘ri keldi. 2014-yilda viloyat kasb-hunar kollejlarini 60 ming 903 nafar o‘quvchi bitiradi. Bu haqda O‘zA xabar bermoqda.

O‘tgan yilda tijorat banklari tomonidan kasb-hunar kollejlari bitiruvchilarining biznes loyihalarini moliyalashtirish uchun 7 milliard so‘mdan ziyod imtiyozli mikrokreditlar ajratildi. Joriy yilda bu ko‘rsatkichni yanada oshirish ko‘zda tutilgan. Ma’lumotlarga qaraganda, hozirga qadar 3 000 nafardan ortiq kollej bitiruvchisi o‘z biznesini yo‘lga qo‘yish uchun bankdan kredit olish istagini bildirgan.
Joriy o‘quv yilida kasb-hunar kollejlari bitiruvchilari uchun yangi ish o‘rinlari yaratishning aniq mexanizmlari ishlab chiqilgan. Kasb-hunar kollejlari o‘quvchilarini ishlab chiqarish amaliyotini o‘tashi uchun korxona va tashkilotlarga biriktirish, bitiruvchilarni ishga qabul qilish bo‘yicha uch tomonlama shartnomalar tuzish (kollej–bitiruvchi–korxona), ularni bo‘sh, kvotalanadigan va yangidan yaratilayotgan ish o‘rinlariga joylashtirish choralari shular jumlasidandir. Shahar va tumanlarda salohiyatli ish beruvchilar ishtirokida kamida 4—5-marta bo‘sh ish o‘rinlari yarmarkasi o‘tkazish ko‘zda tutilgan.